Cassèine

Vos an lenga piemontèisa Për amprende a dovré 'l sistema dle parlà locaj ch'a varda sì. Cassèine Stat: Italia Region: Piemont Provincia: Provincia ëd Lissandria Nòm an italian: Cassine Coordinà: Latitùdin: 44° 44′ 54.6′′ N Longitùdin: 8° 31′ 32.1′′ E Mostra an sla carta Autëssa: 190 m s.l.m. Surfassa: 33,09 km² Abitant: 2.953 (2018) Comun dj'anviron: Àles Bel Còl, Arvàuta, Castelneuv an Bormia, Gamaleri, Maransan-a (AT), Mombaruss (AT), Ricaldòn, Strev, Tsé CAP: 15016 Prefiss tel.: 0144 Còdes ÌSTAT: 006043 Còdes fiscal: C027 Sant protetor: san Giaco Festa dël borgh: 25 ëd luj Sit istitussional Cassèine (ëdcò Cassèini ant la parlà local, Cassine an italian) a l'é un comun dël Piemont ëd 2.953 abitant [1], ant la provinsa ëd Lissandria. Ël pais a resta ai bòrd ëd l'Àut Monfrà e sò teritòri a comprend le colin-e basse e la pian-a an sla riva ossidental ëd la Bormia. Stòria La cesa medieval ëd San FranseschJ'artrovament archeològich a l'han mostrà ch'ël teritòri 'd Cassèine a l'é stàit popolà fin dal Neolìtich. An época protostòrica a l'era abità da popolassion ligurin-e dla branca che ij roman a ciamavo Statielli. D'apress a la conquista roman-a, ël teritòri e ij sò abitant a subisso na gradual romanisassion. A l'era traversà da doi strà: la Via Aemilia Scauri ch'a mnava da Derthona (ancheuj Torton-a) a Vada Sabatia (ancheuj Vado Ligure) e na strà ch'a mnava da Aquae Statiellae (ancheuj Àich) a Forum Fulvii (ancheuj Ra Vila, frassion ëd Lissandria). J'ansediament a dovìo esse 'd tipologìa rural, e da sòn a podrìa essje nà la tradission ch'ël topònim a derivèissa da la presensa 'd tre grup ëd cassin-e (ël cassus a l'era 'n compless dë stale con abitassion), peui unisse ant l'Età 'd Mès për formé l'abità atual. La prima atestassion ëd l'esistensa dël pais a armonta a la fin dël sécol ch'a fa X, quand ch'a l'é cità tanme Cassinae. Ël prim borgh fortificà (ciamà castrum) as trovava davzin a j'atuaj Palass Comunal e cesa 'd San Fransesch, an posission stratégica riaussà rispet a l'area dj'anviron. Cassèine a l'é assegnà da j'imperador da prima al Contà d'Àich, peui al sò Vëscovà. Dantorn al castrum a chërs n'insediament che, antra ij sécoj ch'a fan X e XIII, a assum sempe pì consistensa, fin-a a dotesse 'd na forma d'autonomìa comunal, ëdcò grassie a la nàssita dla neuva sità 'd Lissandria. Dël 1161, l'imperador Federich I Barbarossa a invest Vielm ëd Monfrà dël feod ëd Cassèine e a lo cita tanme oppidum, valadì pais fortificà con muraje, tor e 'n castel an sla sima dla colin-a. Palass CutticaA sconda dl'anfluensa polìtica dël moment, Cassèine a l'é aleà 'd Lissandria e 'd Milan (ch'a stasìo da la part dij Guelf) o dël Monfrà e 'd Génoa (ch'a stasìo da la part dij Ghiblin). Dal sécol ch'a fa XIV, ël pais a passa sota al contròl dël Monfrà o dël Ducà 'd Milan: dël 1356 l'imperador Carl IV ëd Lussemborgh a da an feod Cassèine a Gioann ëd Monfrà ma già dël 1380 Gian Galeass Viscont a l'é elegiù Vicari con diplòma dl'imperador Venceslao ëd Lussemborgh. Dël 1404 Cassèine a l'é ocupà da Facino Can, capitan ëd ventura al servissi dël Ducà 'd Milan che an coj agn-lì a andasìa costruendse na sgnorìa përsonal ant ël Lissandrin. Dël 1448 la Repùblica Ambrosian-a a conced ël feod a Antonio e Accorsino Zoppi, ma chèich agn dòp Fransesch Sfòrsa al don-a al marchèis Vielm ëd Monfrà, che dël 1491 a conced jë Statù Comunaj. Dël 1492 a passa torna al Ducà 'd Milan sota Gian Galeass Sfòrsa. Dël 1535 Cassèine a fa sarament ëd fideltà al Ducà 'd Milan e dël 1536 a l'imperador Carl V d'Asborgh. Dël 1577 ël feod a l'é catà dal marchèis Cesare Cuttica al pressi 'd 61.900 scu milanèis. Dël Sessent con le Guère 'd Sucession dël Monfrà, ël teritòri comunal a l'é batù pì vòte da le armà inimise e a l'é devastà prima da j'ëspagneuj, peui dël 1644 dai fransèis; ël castel a ven campà giù an cost perìod-sì. Dël 1707, an séguit a la Guèra 'd Sucession Ëspagneula e al sucessiv Tratà d'Utrecht, Cassèine a passa al Ducà 'd Savòja 'd Vitòrio Medeo II e pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Lissandria e a l'é a cap d'ën Mandament ch'a comprend ëdcò Borgorà, Frasché e Gamaleri. Ant l'Eutsent ël pais as dësvlupa fòra dai confin ëd le vèje muraje, as costruisso neuve strà për Ricaldòn, Àles e Castelneuv. Dël 1857 a nass la ferovìa ch'a va da Lissandria a Savon-a e a son edificà tre stassion ant ël teritòri comunal. Aministrassion Ël sìndich a l'é Gianfranco Lorenzo Baldi (dal 30/03/2010, scond mandà dal 31/05/2015). Anliure esterne Sit istitussional Arferiment ↑ Sorgiss: ISTAT - Bilansi demogràfich al 01/01/2018 [1]. Ël borgh vèj ëd Cassèine vist da l'àut Aiuto per la lettura Ayuda para la lectura Help for Reading Rintré ant la Piòla Contaté j'Aministrator Lìber për Amprende Coression ortogràfica Tastadura piemontèisa Portaj e Proget Agiut pr'ij Contributor Travajòt sempi